**Obrazloženje**

Na web stranicama Općine Čavle objavljen je nacrt Odluke o osnivanju Savjeta za zaštitu potrošača javnih usluga Općine Čavle te se poziva zainteresirana javnost na savjetovanje o istoj.

Temeljem članka 26. stavka 2 Zakona o zaštiti potrošača (Narodne novine“ broj 19/22) predstavničko tijelo jedinice lokalne samouprave koja odlučuje o pravima i obvezama potrošača – korisnika javnih usluga dužno je osnovati savjetodavno tijelo u čijem radu sudjeluje i predstavnik udruge za zaštitu potrošača, a jedinica lokalne samouprave će na transparentan, objektivan i nediskriminirajući način, nakon mišljenja savjetodavnog tijela, donositi odluke koje se odnose na zaštitu prava potrošača – korisnika javnih usluga.

Rok za podnošenje prijedloga je do 16. lipnja 2023. godine do 11.00h. Prijedlozi se mogu dostaviti pisanim putem ili na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

KLASA: 400-01/23-01/12

URBROJ:2170-17-01/01-23-01

Čavle, 17. svibnja 2023.g.

 Općinska načelnica

Na temelju članka 26. stavka 2. Zakona o zaštiti potrošača (Narodne novine“ broj 19/22) i članka 19. Statuta Općine Čavle (Službene novine PGŽ br. 20/14, 26/14, 27/15, 12/18, 41/18, Službene novine Općine Čavle 3/21, 12/21, -pročišćeni tekst Službene novine Općine Čavle 04/22), Općinsko vijeće Općine Čavle, na sjednici održanoj \_\_\_\_\_\_\_\_\_\_\_\_\_. godine, donosi

**ODLUKU**

**o osnivanju Savjeta za zaštitu potrošača javnih usluga Općine Čavle**

**UVODNE ODREDBE**

Članak 1.

1) Ovom Odlukom osniva se Savjet za zaštitu potrošača javnih usluga Općine Čavle (u daljnjem tekstu: Savjet), način rada te prava i obveze članova Savjeta.

2) Savjet se osniva u svrhu davanja mišljenja u postupku donošenja odluka iz nadležnosti Općinskog vijeća kao i odluka iz nadležnosti načelnika koje se odnose na zaštitu prava potrošača - korisnika za usluge koje se, temeljem odredbi zakona kojim se uređuje zaštita prava potrošača, smatraju javnim uslugama.

Članak 2.

Izrazi koji se koriste u ovoj Odluci, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**ČLANOVI SAVJETA**

Članak 3.

1) Savjet čine predsjednik i dva člana.

2) Članovi savjeta su:

-1 član, predstavnik Obrtničke komore Primorsko - goranske županije - Udruženje obrtnika Rijeka,

-1 član, predstavnik udruge za zaštitu potrošača,

-1 član, predstavnik Općine Čavle.

Članak 4.

1) Člana Savjeta kao predstavnika Općine Čavle imenuje načelnik iz redova službenika, odlukom o imenovanju.

2) Člana Savjeta kao predstavnika Obrtničke komore Primorsko - goranske županije - Udruženja obrtnika Rijeka imenuje Udruženje obrtnika Rijeka.

3) Člana Savjeta kao predstavnika udruge za zaštitu potrošača imenuje Udruga potrošački centar Rijeka, Kumičićeva 13.

4) Predsjednik Savjeta je predstavnik Općine Čavle.

5) O imenovanju osoba iz stavka 2. i 3. ovog članka pisanim putem se obavještava Općina Čavle o imenovanim predstavnicima u roku od 15 dana od dana primitka poziva za imenovanje člana Savjeta.

**NAČIN RADA**

Članak 5.

1) Savjet radi na sjednicama.

2) Sjednice saziva predsjednik Savjeta.

3) Sjednice se sazivaju pozivom koji se članovima dostavlja elektroničkim putem.

4) Poziv iz stavka 3.ovog članka sadrži mjesto i vrijeme održavanja sjednice, prijedlog dnevnog reda te materijale uz točke dnevnog reda.

5) U slučaju posebnih okolnosti ili u slučaju žurnosti Savjet može održati sjednicu i elektronskim putem.

6) U slučaju iz stavka 5. ovog članka u pozivu na sjednicu mora se naznačiti da se ista održava elektronskim putem te naznačiti način i vrijeme glasovanja po točkama dnevnog reda.

Članak 6.

1) Predsjednik Savjeta može, po svojoj ocjeni, na sjednicu pozvati i druge osobe koje mogu doprinijeti radu Savjeta, ali bez prava odlučivanja.

2) Predsjednik sjednice saziva po potrebi, a dužan ju je sazvati u roku od 7 dana nakon dobivanja prijedloga akta iz članka 1. stavak 2. ove Odluke ili nakon što to zatraži većina članova Savjeta.

Članak 7.

1) Poziv s materijalima za sjednice dostavlja se u pravilu 5 dana prije održavanja sjednice.

2) Iznimno, predsjednik Savjeta može sazvati sjednicu najkasnije 24 sata prije održavanja sjednice, a u tom slučaju dnevni red sjednice predložit će se na samoj sjednici.

Članak 8.

1) Sjednicom iz članka 4. ove Odluke predsjeda predsjednik Savjeta.

2) Savjet po pojedinom pitanju iz svoje nadležnosti donosi mišljenja i preporuke većinom glasova prisutnih članova.

3) Na sjednici se mogu donositi odluke ako su prisutna najmanje 2 člana Savjeta.

4) U slučaju da za pojedinu odluku iz stavka 2.ovog članka ne postoji većina glasova smatra se da ista nije donesena.

5) U slučaju odsutnosti predsjednika Savjeta sjednicom predsjeda predstavnik udruge za zaštitu potrošača

6) Na sjednici Savjeta vodi se zapisnik koji sadrži osnovne podatke o radu sjednice, iznijete prijedloge te donijete akte po točkama dnevnog reda.

Članak 9.

Administrativnu podršku radu Savjeta kao i stručne poslove potrebne za rad Savjeta obavlja Upravni odjel za lokalnu samoupravu i upravu Općine Čavle.

**PRAVA I OBVEZE ČLANOVA SAVJETA**

Članak 10.

1) Članovi Savjeta dužni su svojim radom doprinositi svrsi iz članka 1.ove Odluke vrednujući istovjetno prava potrošača i interese Općine Čavle.

2) Članovi Savjeta dužni su redovito prisustvovati sjednicama Savjeta osim u slučaju izostanka iz opravdanih razloga.

3) Za svoj rad članovi Savjeta ne primaju naknadu.

Članak 11.

1) Mandat članova Savjeta traje 4 godine.

2) Članu Savjeta mandat prestaje:

-danom podnošenja (zaprimanja) pisane ostavke, ako u ostavci nije naveden drugi dan prestanka,

-danom razrješenja od strane osobe iz članka 3.ove Odluke koja ih imenovala,

-iz drugih razloga kada je isti onemogućen obavljati poslove člana Savjeta.

3) Umjesto člana Savjeta kojemu je članstvo prestalo, novi se član imenuje u roku od 30 dana od dana prestanka mandata na način propisan člankom 3. ove Odluke.

**PRIJELAZNE I ZAVRŠNE ODREDBE**

Članak 12.

1) Načelnik će u roku od 15 dana od dana stupanja na snagu ove Odluke donijeti odluku o imenovanju predstavnika Općine Čavle.

2) Tijelo iz članka 8. u roku od 8 dana od dana stupanja na snagu ove Odluke osobama iz članka 3.stavak 2. i 3. ove Odluke dostavlja poziv za imenovanje članova Savjeta.

Članak 13.

Ova Odluka stupa na snagu u roku od 8 dana od dana objave u Službenim novinama Općine Čavle.

OPĆINSKO VIJEĆE

PREDSJEDNIK

Norbert Mavrinac

KLASA:

URBROJ: